RO Jurnalul Oficial al Uniunii Europene C 155/11

Publicarea unei cereri în temeiul articolului 50 alineatul (2) litera (a) din Regulamentul (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare

(2016/C 155/08)

Prezenta publicare conferă dreptul de opoziție față de cerere în temeiul articolului 51 din Regulamentul (UE) nr. 1151/2012 al Parlamentului European și al Consiliului (1).

DOCUMENT UNIC

„ORIEL SEA MINERALS”

Nr. UE: IE-PDO-0005-01319 – 26.02.2015

IGP ( ) DOP ( X )

1. Denumire (denumiri)

„Oriel Sea Minerals”

2. Statul membru sau țara terță

Irlanda

3. Descrierea produsului agricol sau alimentar

3.1. Tipul de produs

Clasa 2.6. Sare

3.2. Descrierea produsului căruia i se aplică denumirea de la punctul 1

„Oriel Sea Minerals” este denumirea dată sărurilor minerale marine concentrate, sub formă lichidă, recoltate din golful Portului Oriel, Clogherhead, Drogheda, comitatul Louth, Irlanda. Acesta este un amestec concentrat de macroelemente și oligoelemente sub forma unui lichid transparent (uneori ușor gălbui în funcție de perioada din an în care a fost recoltat) și ușor vâscos. Nu conține aditivi. Are o textură uleioasă la atingere dar, cu toate acestea, nu conține niciun ulei. Viscozitatea substanțelor minerale marine este cuprinsă între 4,00 și 5,15 mPa·s la o temperatură de 25 de grade și la o viteză de rotație de 50 rpm (+/– 10 %). Forma sa lichidă concentrată îi permite să fie diluat în majoritatea băuturilor și a sucurilor sau în apă, într-o proporție cuprinsă între 100-1 și 1 000-1, după necesități.

Datorită formei lichide a produsului, substanțele minerale și oligoelementele sunt într-o stare ionizată elementară (adică înainte să fie legate de liganzi precum sulfatul, citratul, oxidul etc.). Sistemul utilizat permite firmei Oriel să recolteze aceste substanțe minerale din apele oceanice și să le concentreze.

Atunci când sunt luate în starea lor concentrată, substanțele minerale au un puternic gust mineral sărat, însă atunci când sunt diluate în apă, în suc sau în orice altă băutură în proporția corectă, substanțele minerale se dispersează, nelăsând aproape niciun gust rezidual. „Oriel Sea Minerals” constituie un excelent supliment alimentar ce oferă organismului un echilibru și un procent perfect de substanțe minerale, prin intermediul apei sau al unui lichid, care face ca absorbția și beneficiile nutritive să fie mai eficace.

Certificat de analiză pentru „Oriel Sea Minerals”. „Oriel Sea Minerals” se situează într-un interval de +/– 10 % față de valorile din tabelul de mai jos.

Analiză privind „Oriel Sea Minerals” Testare: ICP MS Oriel Sea Minerals ml/l H2O Apă Mai puțin de 58 % în greutate Mg Magneziu Mai puțin de 60 ml/l Na Sodiu Mai puțin de 23 ml/l K Potasiu Mai puțin de 20 ml/l B Bor Mai puțin de 200 ml/l Ca Calciu Mai puțin de 70 ml/l Ni Nichel Mai puțin de 2,31 ml/l Cu Cupru Mai puțin de 1,45 ml/l Sr Stronțiu Mai puțin de 1,21 ml/l Mo Molibden Mai puțin de 0,5 ml/l Fe Fier Mai puțin de 0,5 ml/l Zn Zinc Mai puțin de 0,5 ml/l Al Aluminiu Mai puțin de 0,5 ml/l Mn Mangan Mai puțin de 0,23 ml/l Cd Cadmiu în cantități minime Cr Crom în cantități minime Se Seleniu în cantități minime Pb Plumb în cantități minime Co Cobalt în cantități minime Tl Taliu în cantități minime Be Beriliu în cantități minime

3.3. Hrană pentru animale (doar în cazul produselor de origine animală) și materii prime (doar în cazul produselor prelucrate)

Substanțe minerale marine recoltate în mod natural din Marea Irlandei.

3.4. Etape specifice ale producției care trebuie să se desfășoare în aria geografică delimitată

Etape de producție și de prelucrare:

Toate procesele de recoltare, de evaporare, de separare și de cristalizare sunt efectuate în aria geografică delimitată, în condiții controlate și monitorizate pentru a se asigura omogenitatea produselor finite. Acestea includ:

— pomparea și filtrarea apei de mare printr-un sistem de filtrare;

— eliminarea majorității sării de mare în urma concentrării saramurii într-un sistem sub presiune închis;

— concentrarea substanțelor minerale marine într-un sistem de înaltă presiune;

— recoltarea de substanțelor minerale marine concentrate.

3.5. Norme specifice privind felierea, răzuirea, ambalarea etc. a produsului la care se referă denumirea înregistrată

—

3.6. Norme specifice privind etichetarea produsului la care se referă denumirea înregistrată

—

4. Delimitarea concisă a ariei geografice

Portul Oriel din Clogherhead este situat în partea de nord-vest a capului Clogher Head, care înaintează sub formă de strâmtori cu ape adânci. Aria delimitată specifică se întinde de la vârful cel mai sudic al capului Clogher Head [latitudine = 53,79497 (nord), longitudine = -6,21778 (vest), latitudine = 53°47′42″ (nord), longitudine = 6°13′04″ (vest)], până la vârful nordic al Dunany Point [latitudine = 53,86144 (nord), longitudine = -6,23838 (vest), latitudine = 53°51′41″ (nord), longitudine = 6°14′18″ (vest)]. De asemenea, o distanță de 5 mile marine din zonele de producție a moluștelor bivalve vii clasificate, din 2013, aflate în golful Dundalk, cod de zonă LH-DB-DB emis de autoritatea pentru protecția pescăriilor marine.

5. Legătura cu aria geografică

„Oriel Sea Minerals” prezintă caracteristici specifice originii sale în ceea ce privește procentul de substanțe minerale, gustul și aspectul. La fel cum strugurii sunt influențați de condițiile pedoclimatice, „Oriel Sea Minerals” este influențat de curenții adânci, de curățenia, de conținutul de substanțe minerale și de puritatea apei din această zonă, dar și de procesele utilizate pentru a obține, a conserva și a perfecționa aceste caracteristici.

Recoltarea sărurilor marine din această regiune se face de secole. Următorul text este extras din Archaelogical & Historical Journal (Jurnalul arheologic și istoric) al comitatului Louth. „La 28 ianuarie 1667, vicontele Dungannon a arendat colonelului Cooke din Chiswick, Middlesex, în calitate de fabricant de sare, o parcelă de teren situată în apropierea orașului Carlingforde, pentru construcția de saline”. De sute de ani, Portul Oriel este sinonim cu apele bogate în pește, localnicii pescuind pești de adâncime direct de pe stânci și din port. Sarea este un ingredient vital în conservarea peștelui debarcat în port în vederea consumului, a depozitării și a transportului ulterior la piață. (la „pt mp 16 pm” aproape de Newry Street, conform unei hărți din 1797, exista o salină, iar în documente locale sunt de asemenea înregistrate detalii despre porțile/ecluzele de sare).

Curentul Golfului ajunge până pe coasta de vest a Irlandei și, atunci când întâlnește apele mai reci ale Mării Norvegiei, se înfășoară în jurul capurilor nordic și nord-estic până la destinația sa finală, aflată la cinci mile distanță dincolo de golful Portului Oriel. În acest punct, curentul se oprește atunci când întâlnește gura de vărsare cu flux puternic a râului Boyne (al doilea fluviu ca mărime din Irlanda).

Portul Oriel este situat în partea de nord-vest a capului Clogher Head, care înaintează sub formă de strâmtori cu ape adânci. În cadrul testelor, salinitatea înregistrată în aceste ape este comparabilă cu cea întâlnită în mod normal doar în apele adânci ale mării. Această salinitate ridicată a fost legată de curenții neobișnuit de adânci ai Curentului Golfului din zonă. Testele au arătat sistematic că apele Portului Oriel au o densitate de 3,5-3,6 %, valoare caracteristică apelor mai adânci.

De ani de zile, Institutul Marin din Irlanda (Marine Institute of Ireland) clasifică în mod sistematic apele Portului Oriel în categoria „A” de calitate internațională pentru conchiliocultură, ceea ce înseamnă cea mai pură apă de mare. Recoltarea midiilor, a scoicilor, a crabilor, a homarilor și a moluștelor-lamă (Ensis arcuatus) este o afacere prosperă atât în golful Portului Oriel, cât și în împrejurimi, această proliferare a crustaceelor și a moluștelor contribuind, de asemenea, la înalta calitate și la bogatul conținut de substanțe minerale al apei. Într-adevăr, această regiune se situează în limitele zonelor de producție a moluștelor bivalve vii clasificate, din 2014, aflate în golful Dundalk, cod de zonă LH-DB-DB emis de autoritatea pentru protecția pescăriilor marine în scopul recoltării de scoici și de moluște-lamă.

Calitățile „Oriel Sea Minerals” sunt legate direct de curenții neobișnuit de adânci din aria geografică, de conținutul ridicat de substanțe minerale care de obicei nu se găsește în astfel de ape de mică adâncime, precum și de maree și de curenții aferenți Curentului Golfului, care circulă în jurul coastei nordice a Irlandei până în mai largul golf Dundalk, pentru a ajunge apoi în golful Portului Oriel. Aceste ape de înaltă calitate și cu un bogat conținut de substanțe minerale sunt supuse apoi unor procese de extracție și de rafinare fără expunere la aer, la pământ sau la manipularea de către om, până la obținerea unui preparat concentrat bogat în substanțe minerale.

Rezumat:

Substanțele minerale marine produse sunt caracteristice ariei de origine, fiind direct legate de salinitatea, de calitatea și de densitatea substanțelor minerale din apa din această regiune. Acest lucru se reflectă în procentul de substanțe minerale conținute și în echilibrul, calitatea și puritatea „Oriel Sea Minerals”.

Trimitere la publicarea caietului de sarcini

[articolul 6 alineatul (1) al doilea paragraf din prezentul regulament]

http://www.agriculture.gov.ie/gi/pdopgitsg-protectedfoodnames/products/

(1) JO L 343, 14.12.2012, p. 1.